
Hailey-Hailey betegek mikrobiom vizsgálata

Bevezetés: A Hailey-Hailey betegség (HHD, OMIM 169600) ritka, autoszomális domináns öröklődésmenetű, az ATP2C1 gén mutációihoz köthető acantholyticus genodermatosis. Jellemzői a hajlatokban shubokban kialakuló hólyagok, nedvedző plakkok, fissurák. A bőr régióspecifikus eubiózis felbomlását egy adott kórokozó megjelenése és felszaporodása és az eredeti arányok eltolódása is okozhatja. A dysbakteriosis hozzájárulhat a HHD relapszusaihoz.
Célkitűzés: HHD betegcsoport dermatológiai, hisztológiai, genetikai és molekuláris mikrobiológiai tipizálása, az epidermalis mikrobióták mennyiségi és minőségi meghatározása.

Módszer: Prospektív vizsgálatunk során a hisztológiailag és/vagy genetikailag verifikált HHD betegektől (n=6, f:m=5:1) a relapsusok időszakában 3 mintatípust gyűjtöttünk: a tünetes területről felszínes törletet, biopsziát, tünetmentes területről törletet. A mikrobiom összetétel meghatározásához 16S rRNS V3-V4 régió szekvenálás módszert használtunk. A szekvenciaadatok feldolgozásához a CosmosID szoftvert alkalmaztuk. Meghatároztuk a minták egyenkénti és kohortok szerinti bakteriális mennyiségi és minőségi összetételét, valamint a csoportok alfa és béta diverzitását.

Eredmény: A minták (n=18) DNS-alapú szekvenálását és bioinformatikai elemzését végeztük. A baktériumok mennyiségére utaló medián readszám eltérő volt a mintavételtől függően: biopsziás minta (812.310), tünetes törlet (225.865), tünetmentes törlet (M 317.830). A tünetes területen csökkenő sorrendben Firmicutes, Actinobacteria, Bacteroidetes, Proteobacteria phylum abundancia van jelen. A tünetmentes felületen is eltérő phylum sorrendet találtunk az irodalmi adatokhoz képest. Az eltolódások az egyes genusok abundanciájának (pl. Staphylococcus, Bacteroides, Streptocuccus, Corynebacterium, Peptoniphilus) egészséges bőrtől való eltérésével magyarázhatóak. A bőr mélyebb rétegeiben nőtt a Firmicutes és Actinobacteria, valamint csökkent a Bacteroidetes és Proteobacteria abundancia a felszínhez képest.

Következtetés: A tünetes és tünetmentes bőrfelszínen található baktériumok aránya phylum és genus szinten is eltérő az irodalomból ismert egészséges bőrfelületre jellemző mikrobiomtól. Az azonosított baktériumok aránya eltérő volt a superficialis eredetű és a biopsziás mintákban. A mikrobiom eltérése befolyásolhatja a HHD fenotípust.



